Document ID: /roh_data/filtered/fineweb-2-filterrobots_roh.jsonl.gz/2304

L'archiv da Cuira archivescha dal tut. A partir dad actas penalas fin tar protocols da las sesidas dal cussegl da la citad. Cler che quai dovra ina massa plaz. Quel manca dentant en l'archiv da Cuira. Tut è fitg stretg e las localitads n'èn betg construidas per in archiv.
Spatitschà en l'entir bajetg
Il segund grond problem è che las stanzas per archivar èn spatitschadas en plirs lieus en la chasa da la citad. Ils archivars ston per part schizunt bandunar il bajetg, per vegnir en in'autra part dal bajetg. Quai munta ch'ils viadis èn lungs, e per ils documents n'èn quels viadis ora en il fraid betg ideals. Quai po far donn.
Bischens d'aua che mainan tras ils archivs
Il terz grond problem èn ils bischens d'aua che mainan per part tras las stanzas d'archiv. Perquai han ins stuì construir tetgs sur las curunas. Sch'in bischen avess da rumper, lura culass l'aua sin quels tetgs e sper las curunas giu. Ideal n'è quai dentant insumma betg.
RR actualitad 17:00